Zahvala – sprovod preč. Izidor

 Draga braćo i sestre, poštovani oci biskupi Bože i Josipe, braćo svećenici, redovnici i redovnice, poštovana obitelji preč. Izidora.

 U ovom trenutku oproštaja od zemnih ostataka preč. Izidora želio bih kao župnik uputiti kratku zahvalu u ime čitave naše župne zajednice, u ime Župnog pastoralnog i ekonomskog vijeća, u ime župnih zborova, Caritasa i drugih zajednica koje djeluju u našoj župi. Ta zahvala ide ponajprije dobromu Bogu na daru života i svećeništva pokojnoga preč. Izidora kojega je On u svojoj providnosti poslao za župnika u našu župu prije 18 godina. Druga zahvala ide pokojnom župniku za sve ono što je učinio za našu župu, ponajprije na duhovnom planu, ali i na onom materijalnom. Neću ovdje nabrajati sve što je učinio. Vi župljani najbolje znadete što i koliko je napravljeno na oba spomenuta područja. Ovim putem želio bih zahvaliti na, vjerujem, mnogim tihim molitvama koje je on kao župnik prikazao Bogu za sve vas, kao i za vjernike župa u kojima je prije djelovao kao župnik. Hvala i svima vama koji ste ga pratili svojom molitvom kroz proteklih 18 godina. Na osobiti način zahvaljujem časnim sestrama Kćeri Božje ljubavi koje su djelovale za vrijeme njegove župničke služe i djeluju i dalje. Hvala vam osobito na brizi koju ste mu posvetile za sve vrijeme u kojemu se borio s teškom bolešću. Zahvala ide i braći svećenicima Ivici Horvatu, Ivici Cujzeku i Ivanu Raku na pastoralnoj pomoći prije mojega dolaska na župu. Hvala i medicinskom osoblju na svoj pruženoj pomoći u njegovoj bolesti. Hvala i Varaždinskoj županiji na izrazima sućuti župi i obitelji pokojnoga župnika.

 Zahvaljujući za dar života i svećeništva preč. Izidora želio bih istaknuti ono najvažnije obilježje njegovoga života, do pred sam kraj, a to je radost. Toj radosti i osobno sam svjedok unatrag 15-ak godina koliko djelujemo u istom dekanatu, a unatrag dvije godine i na istoj župi. U ovim trenucima tuge odzvanjaju riječi psalma 126. koje je on toliko rado ponavljao „I opet smo radosni!“ Vjerujemo da je on sada u prisutnosti Onoga koji je izvor radosti. To neka bude utjeha koju ćemo nositi u našim srcima.